b'\n_START_ARTICLE_\nBl\xc3\xa5 gurami\n_START_SECTION_\nAkvaristikk\n_START_PARAGRAPH_\nBl\xc3\xa5 gurami ble f\xc3\xb8rst importert til Europa i 1896, da den kom til Nederland og Tyskland. Bl\xc3\xa5 gurami er ikke kresen i matveien, men trenger b\xc3\xa5de algebasert og kj\xc3\xb8ttrikt f\xc3\xb4r. Den trives i godt beplantede akvarier._NEWLINE_Bl\xc3\xa5 gurami kan holdes med et utvalg andre arter som ikke er for ulike i st\xc3\xb8rrelse og temperament. Hanner kan bli territorielle overfor hverandre, mens de blir spakere n\xc3\xa5r de er sammen med andre, mer aggressive fisk.\n_START_SECTION_\nOppdrett\n_START_PARAGRAPH_\nMan kan skjelne kj\xc3\xb8nnene ved \xc3\xa5 se p\xc3\xa5 ryggfinnen. Hos hannen er den lang og spiss, mens hunnens er kortere og avrundet. Hunnen er i tillegg rundere i buken._NEWLINE_N\xc3\xa5r paret er klar til \xc3\xa5 leke, bygger hannen et skumrede og begynner \xc3\xa5 kurtisere hunnen ved \xc3\xa5 sv\xc3\xb8mme fram og tilbake, spille med finnene og l\xc3\xb8fte halen. N\xc3\xa5r man ser denne adferden, b\xc3\xb8r vanniv\xc3\xa5et senkes til rundt 20 cm._NEWLINE_Etter leken b\xc3\xb8r hunnen flyttes til et annet akvarium, da hannen kan bli aggressiv mot henne. Hannen vil passe p\xc3\xa5 eggene til de klekker. Etter klekking b\xc3\xb8r man skifte vann ofte, spesielt i l\xc3\xb8pet av den tredje uken mens labyrint-organet utvikles.'